David Solans

**David Solans** va néixer a Vilassar de Mar (Catalunya) el 3 d'agost de 1996. Va entrar al món del cinema per casualitat, una agència va convocar un càsting per internet per a la pel·lícula "Fill de Caín", de Jesús Monllaó. S'hi va presentar i va resultar escollit per interpretar el protagonista, en Nico Albert, un noi amb una personalitat i una obsessió malaltissa pels escacs, actuant al costat d'actors de la talla de José Coronado i Julio Manrique. A causa del rodatge, que va durar tres mesos, va haver de realitzar els seus estudis obligatoris (aleshores estava a 3r d'ESO) amb un professor particular. La seva actuació li va servir per ser nominat als Premis Gaudí, com a candidat a millor actor al costat de Javier Cámara, José Sacristán i Eduard Fernández, tot i que no va guanyar. També va ser nominat als premis CEC, atorgats pel Círculo de Escritores Cinematográficos, com a actor revelació per "Fill de Caín".

L'any següent va participar en la websèrie "La Caída de Apolo", que li va valer un premi al Festival de Cinema de Girona, i a "El dulce sabor del limón", del director David Aymerich, que es va estrenar el 2015. Un cop finalitzat el batxillerat va fer cursos de doblatge, de guió i d'actuació i va estar assistint durant dos anys a l'escola de teatre Nancy. A més, el 2014 també va debutar a televisió a la sèrie "Bajo sospecha" (Antena 3), interpretant l'Óscar, un personatge secundari. El 2015 va ser escollit com a un dels protagonistes de la sèrie de TV3, Merlí, en el paper d'en Bruno Bergeron, el fill i alumne del professor de filosofia, protagonista que interpreta Francesc Orella. A data de 2015, vol dedicar-se a la direcció de films i treballa en el guió d'una pel·lícula. Des del 2 de maig fins al 29 de juliol de 2016, va rodar la segona entrega de Merlí, tanmateix va abandonar la sèrie temporalment, per tornar al final de la tercera temporada, als darrers quatre capítols de la sèrie.

Va debutar en l'àmbit teatral a l'obra "A cada rey su merecido", dirigida per Oscar Molina, que es va dur a terme entre el gener i el febrer de 2017. D'altra banda, ha escrit conjuntament amb el director David Aymerich un guió per a la pel·lícula Nordur que serà rodada a Islàndia, anunciada el setembre del mateix any.

El desembre del 2018 es va fer oficial que participava al spin-off de Merlí, amb el nom de Merlí: Sapere aude, protagonitzat per Carlos Cuevas. El projecte va ser desenvolupat a mitges per Movistar+ i TV3, s'estrenà el 5 de desembre de 2019 en exclusiva a la plataforma de pagament, que emprèn així la seva primera ficció pròpia rodada en català, i es podrà veure posteriorment al canal públic de Televisió de Catalunya un any més tard.

A mitjan de novembre de 2019 es va fer públic que participaria en la segona temporada de *Les de l'hoquei* interpretant a en Ricard, un nou fitxatge del Minerva masculí.

## Vida personal

En David Solans manté una relació amb la Mireia Oriol, actriu de Les de l'hoquei que interpreta a la Lorena Sańchez.

## Filmografia

### Cinema

* *Fill de Caín* (2013)
* *Los inocentes* (2013)
* *El dulce sabor del limón* (2015)

### Teatre

* *A cada rey su merecido* (Direcció: Oscar Molina, 2017)

### Televisió

* *Bajo sospecha* (Antena 3, 2014)
* *Merlí* (TV3, 2015-2018)
* *Lo que escondían sus ojos* (Telecinco, 2016)
* *Merlí: Sapere aude* (Movistar+, TV3, 2019 i 2020)
* *Les de l'hoquei (TV3 2020)*

## Premis i nominacions

El 2014 va estar nominat per l'Acadèmia del Cinema Català (al costat de Jose Sacristán, Javier Cámara i Eduard Fernández) i el Cercle d'Escriptors Cinematogràfics pel seu paper a "Fill de Caín" i va guanyar el premi a millor actor en el Festival de Cinema de Girona per la seva interpretació a "La caída de Apolo".